Ixef amezwaru Ungal di tsekla tamensayt, akken ad d-snulfun iḍrisen imaynuten. (Ameziane A., 2013). Kra n tezrawin niden, refdent tarrayin n utarma, zzint ɣer tesladt tigensyin am tedrizmult d tsensiwelt (Achili F., 2015, Hacid F., 2008 Bourai O., 2007, Berdous N., 2000/2001). Seg yiseggsen 2000 d affela i d-yennunet wawal ɣef uṣennef n kra wungalen. Llan yimnuda yettwalin isem n tewsit yersen ɣef tɣellaft tamezwarut n wungalen-agi d tḍersa-nsen, ur mṣadan ara. Aṭas i yettwalin ungal d tawsit tabeṛṛanit , d akcam i d-yekcem ɣef yidles n taqbaylit, mehsoub, yettuḥettem fell-as ad yeddu d yilugan s wayes yettwassen deg tsekla tutrimt neɣ ma ulac d yerreẓ wazal-is. Yuɣal ayen i d-ibanen d amxalef deg wungal, ḥesben-t kra n yimnuda zun d lexaṣaṣ. Damedya, Nasserdine Ait Ouali (2015 :15), yettwali belli yal adris ur nesmid xarsum meyya (100) n yisebtaren, ur yezmir ad yettuneḥsab d ungal. Meɛna llan wid i d-ifergen iman-nsen ɣef ubrid-agi. Deg tazwert i yexdem Zahir Meksem i wungal-ines Tabrat n uẓekka, yesmenyaf ad yeǧǧ abrid i waṭas n tɣuriwin. Yenna-d :  Aḍris-a nezmzer , ahat, ad t-nwali d ungal acku deg waṭas n tulmisin-is yeffel i tullist ; nezmer ad t-nwali d tullist acku wezzil ibedd s tugget ɣef umazrar n tedyanin  (Maksem Z.,2015 :6). Amsami-agi  ungal  d  udlis  yezdi, yuɣal d yiwen (Sadi N., 2019).